### Metsä-ELITE:n kokous 5/2015

# **Aika:** 16.3.2015 klo 9.15–15:45

**Paikka:** MMM, Hallituskatu 3, kokoushuone Apaja

**Osallistujat:** Katja Matveinen, MMM (pj), Kaisa Junninen, Metsähallitus (siht. kohdat 4-8)

 Saara Lilja-Rothsten, Tapio Oy (siht. kohdat 1-3), Erkki Eteläaho, METO,

 Arto Kammonen, Metsähallitus (etänä kokouksen alkupuolella), Virpi Sahi, SLL,

Lauri Kajander, Luonto-Liitto, Henrik Lindberg, HAMK, Maarit Loiskekoski, YM, Markus Nissinen, MTK, Rauli Perkiö, Metsähallitus, Pekka Punttila, SYKE,

Kimmo Syrjänen, SYKE, Tiina Tonteri, Luke

**Muistio**

1. Puheenjohtaja avasi kokouksen ja hyväksyttiin asialista.
2. Hyväksyttiin edellisen kokouksen muistio lähes muutoksitta (liite 1)
3. Sertifiointiin liittyvät toimenpiteet: nimet /poisto, kustannukset ja vaikutukset (liite 2)

Eliitti-ELITE:n linjauksen mukaisesti muutettiin sertifiointitoimenpiteiden nimiä:

*FSC-sertifiointi => Monimuotoisuuspainotus tilatasolla*

*PEFC-sertifiointi => Vesistöjen ja soiden suojakaistat*

Toimenpiteessä *Monimuotoisuuspainotus tilatasolla* ovat mukana esimerkiksi lakirajoja suuremmat määräaikaiset suojelualueet sekä leveät täyspuustoiset vesistöjen suojakaistat. Toimenpiteessä jätetään kokonaan metsätaloustoimenpiteiden ulkopuolelle 5 % ja lisäksi käsitellään luonnonhoitotoimin 5 %, esimerkiksi seuraavilla keinoilla: eri-ikäisrakenteinen metsänkasvatus ja lahopuun lisääminen ja säästäminen.

Toimenpiteessä *Vesistöjen ja soiden suojakaistat* suojakaistan leveys mereen, järveen, jokeen tai yli puolen hehtaarin lampeen on vähintään kymmenen metriä ja puroihin, lähteisiin sekä alle puolen hehtaarin lampiin vähintään viisi metriä. Suojakaistalla ei tehdä maanmuokkausta. Suojakaistalle jätetään pienpuustoa ja riistatiheikköjä. Toimenpide sisältää myös vaihettumisvyöhykkeet soiden laiteille. Suon reunaan jätetään vaihettumisvyöhykkeelle 5-10 m suojakaista, jossa säilytetään pensaskerros sekä pienikokoinen puusto (rinnankorkeusläpimitta alle 7 cm), alalta ei korjata kantoja. Kohde voi parantaa lehtipuuston lisääntymistä pitkällä aikavälillä. Toimenpiteen kustannuksiin on laskettu myös neuvontakulut 5 %.

1. Kustannusten määrittely: hallinnolliset kulut ja neuvontakulut (liite 2)

Eliitti-ELITE:n kokouksessa 10.3. kävi ilmi, että toimenpiteisiin on lisättävä myös hallinto- ja neuvontakuluja. Käytiin läpi Katjan ja Saaran toimenpiteiden kustannuksiin tekemät muutokset ja tarkennettiin niitä. Päätetyt luvut ja niiden perustelut löytyvät ELITE-excelin välilehdeltä Askel 6.

1. Kaikkien toimenpideportfolioiden tarkistaminen (liite 2)

Tehtiin 15 % -toimenpideportfolion pohjaksi mekaaninen tarkastelu laskemalla toimenpiteiden resurssikohdennukset samassa suhteessa kuin niiden kustannustehokkuus.

Ekosysteemipalvelutarkastelussa nostettiin niiden toimenpiteiden osuutta, joilla on parhaat ekosysteemipalveluvaikutukset, ja laskettiin niitä, joilla on huonoimmat ekosysteemipalveluvaikutukset. Lehdoissa tällä perusteella nostettiin suojelun osuutta.

OMT-VT -luokassa selvästi paras kustannustehokkuus on suojelualueiden ennallistamispoltoilla, mutta koska heikentyneestä metsäpinta-alasta vain hyvin pieni osuus sijaitsee suojelualueilla, tälle toimenpiteelle ei voi edes teoriassa kohdentaa suuria pinta-aloja (laskennallinen osuus 41 % vs. käytännössä mahdollinen osuus 0,6 %). Sama ongelma liittyy toimenpiteeseen *Puustorakenteen luonnontilaistaminen suojelualueella*.

OMT-VT: Tehtiin pikainen tarkastelu, jonka tuloksena arvioitiin, että vesistöjen (ja soiden) suojakaistat (leveys 5 m) kattavat teoriassa n. 1,5 % heikentyneestä pinta-alasta, joten tämän enempää alaa niihin ei ole mahdollista kohdentaa.

OMT-VT -metsissä ainoa keino päästä 15 % tavoitteeseen on kohdentaa suojeluun selvästi enemmän pinta-alaa kuin mekaanisen tarkastelun perusteella siihen kohdennettaisiin. Tehtiin tämä nosto ekosysteemipalvelutarkastelun yhteydessä.

CT-ClT: Nyt tehty ELITE-tarkastelu soveltuu huonosti karuimpien luontotyyppien (harjumetsien) toimenpiteiden tehokkuuden arviointiin, koska valitut muuttujat eivät kuvaa tämän luontotyypin ekologista tilaa kovin hyvin; oikeasti tärkeintä olisi tuoreentumisen estäminen. Tästä syystä kohdennettiin allokaatiota polttoon ja kulotukseen enemmän kuin pelkän kustannustehokkuuden ja ekologisen hyödyn perusteella olisi kohdennettu. Vesistöjen suojakaistoilla ei ole merkitystä karuimmissa metsissä.

Otettiin 1 % -toimenpideportfolion pohjaksi mekaaninen tarkastelu: jaettiin 15 % -toimenpideportfolion osuudet 15:llä. Toisena mekaanisena tarkasteluna käytettiin kustannustehokkuuden perusteella laskettua kohdennusta, kuten 15 %:n portfoliossa. Kokeiltiin tehdä luvuille hienosäätöä mm. poistamalla toimenpiteet, joiden kustannustehokkuus on alle 0,01. Koska kaikki toimenpiteet ovat tärkeitä, ts. tarvitaan sopivaa ennallistamisen, luonnonhoidon ja suojelun kombinaatiota, päädyttiin kuitenkin siihen, että kaikki pidetään mukana vaikka pienelläkin allokaatiolla. Kokouksessa sovittiin periaatteista, joilla sihteeri ja puheenjohtaja viimeistelevät 1 % -toimenpideportfolion: Käytetään pohjana mekaanista tarkastelua, jossa 15 % -portfolion osuudet on jaettu 15:llä. Nostetaan tähän verrattuna niiden toimenpiteiden allokaatiota, joille oli allokoitu käytännön mahdollisuuksien vuoksi vähemmän kuin kustannustehokkuus ja ekologinen hyöty olisivat osoittaneet. Lasketaan vastaavasti niiden toimenpiteiden allokaatiota, joiden allokaatioita oli nostettu siksi, että pyrittiin saamaan 15 % täyteen.

Kaikki toimenpideportfoliotarkastelut perusteluineen löytyvät ELITE-excelin välilehdeltä Askel 8.

1. Loppuraportin kirjoittaminen (liite 3)

Tutustuttiin loppuraporttia varten luonnosteltuihin taulukoihin. Taulukoihin on avattava metsäelinympäristöjen nimet (esim. OMT-VT => lehtomaiset, tuoreet ja kuivahkot kankaat). Toimenpiteille olisi hyvä saada ID:t, jotka toistuisivat taulukosta toiseen, esim. ”Metsä 1.1”, ”Metsä 1.2” jne. ELITE- ja METELI-toimenpiteet olisi parempi laittaa omiin taulukoihinsa. Taulukon 5 sarake *Tietolähde* vaikuttaa hankalalta; kirjataan kustannusten arvioinnin periaatteet leipätekstiin.

1. ELITE-työn jatko (ELITE-seminaari 24.3.2015 )

Seuraava Metsä-ELITE:n kokous pidetään maanantaina 20.4.2015 (MMM:ssä Apaja).

Alatyöryhmien tekstiluonnoksia käsitellään Eliitti-ELITE:ssä 23.4 2015. Tekstiluonnokset lähetetään Kaisalle, Saaralle ja Katjalle mahdollisimman nopeasti, viimeistään pääsiäiseen mennessä!

ELITE-loppuraportti luovutetaan ympäristöministeriölle / luonnon monimuotoisuuden seurantatyöryhmälle 26.5.2015.

Keskusteltiin lyhyesti metsien alaluokkien välisestä resurssijaosta ja todettiin, että karujen metsien – erityisesti paahdeympäristöjen – hoito on erittäin tärkeää, vaikka alaluokan pinta-ala onkin pieni verrattuna OMT-VT -metsiin. Toisaalta OMT-VT -metsien pinta-ala on 93 % metsien kokonaisalasta ja myös heikentyneestä metsäalasta.

1. Puheenjohtaja päätti kokouksen klo 15:45.